《秋宿梓州牛头寺》
唐代·李洞

月去檐三尺，川云入寺楼。灵山顿离众，列宿不多稠。

篆字焚初缺，翻经诵若流。窗闲二江冷，帘卷半空秋。

诏散松梢别，棋终竹节收。静增双阙念，高并五翁游。

鹤梦生红日，云闲锁梓州。望空工部眼，搔乱广文头。

石室僧调马，银河客问牛。晓楼归下界，大地一浮沤。

作者简介：李洞，字才江，人，诸王孙也。慕贾岛为诗，铸其像，事之如神。时人但诮其僻涩，而不能贵其奇峭，唯吴融称之。昭宗时不第，游蜀卒。诗三卷。 晚唐诗人李洞有一百七十余首诗歌(残句六句)流传至今,其中涉及蜀中的诗篇约有三十首,占其创作总量的六分之一,足见蜀中经历在其诗歌创作中占有的重要地位。